ORDE do 29 de setembro de 2004 pola que se clasifica como de interese cultural a Fundación Juanjo Liñares de Cultura Tradicional.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 19/10/2004

Visto o expediente de clasificación da Fundación Juanjo Liñares de Cultura Tradicional, con domicilio en Ordes (A Coruña).
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Ordes o día vintecatro de xullo de dous mil tres, ante o notario Jesús María Rodríguez Vázquez, co número de protocolo oitocentos vintecatro
por Juan José Liñares Martiáñez, quen intervén no seu propio nome e dereito.
3. O obxecto da fundación é, segundo establece o artigo seis dos seus estatutos, a defensa, conservación, estudo e promoción da cultura, en especial na súa vertente de cultura tradicional, música, danza, creación dun museo do traxe, etc.
4. O padroado da fundación estará integrado por Juan José Liñares Martiáñez como presidente, Manuel Antonio Viqueira Verea, Manuel María Concheiro Barreiro, Manuel Ramón Astray Mariño, María Asunción Rodríguez Fernández, Antonio Liñares Stolle, María Jesús González Marcos e José Manuel Verea Rumbo, como vogais.
5. A comisión integrada polos secretarios xerais de todas as consellerías elévalle ao conselleiro da Presidencia, Relacións Institucionais e Administración Pública proposta de clasificación como de interese cultural da Fundación Juanjo Liñares de Cultura Tradicional, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese cultural e a súa adscrición á Consellería de Cultura, Comunicación Social e Turismo.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a súa adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 28 de setembro de 2004.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese cultural a Fundación Juanjo Liñares de Cultura Tradicional, adscribíndoa á Consellería de Cultura, Comunicación Social e Turismo, que exercerá plenamente o protectorado sobre ela.
Santiago de Compostela, 29 de setembro de 2004.
Jaime Pita Varela
Conselleiro da Presidencia, Relacións
Institucionais e Administración Pública